钦定古今图书集成/明伦汇编/官常典/第087卷 > 河间元王孝恭
## 钦定古今图书集成/明伦汇编/官常典/第087卷 > 河间元王孝恭

按《唐书》本传：“河间元王孝恭，少沈敏，有识量。高祖已
定京师，诏拜山南招讨大使，徇巴蜀，下三十馀州，进
击朱粲，破之，俘其众。诸将曰：‘粲徒食人鸷贼也，请坑
之’。孝恭曰：‘不然，今列城皆吾寇，若获之则杀，后讵有
降者乎’？悉纵之。由是腾檄所至辄下。明年，拜信州总
管，承制得拜假。当是时，萧铣据江陵，孝恭数进策图”
铣，帝嘉纳。进王赵郡，以信州为夔州。乃大治舟舰，肄
水战。会李靖使江南，孝恭倚其谋，遂图江陵，尽召巴
蜀首领子弟收用之，外示引擢而内实质也。俄进荆
湘道总管，统水陆十二军发夷陵，破铣二镇，纵战舰
放江中。诸将曰：“得舟当济吾用，弃之反资贼，奈何？”孝
恭曰：“铣之境，南际岭，左薄洞庭，地险士众，若城未拔
而援至，我且有内外忧，舟虽多，何所用之。今铣濒江
镇戍，见《舻舠》蔽江下，必谓铣已败，不即进兵。觇候往
返，以引救期，则吾既拔江陵矣。”已而救兵到巴陵，见
船，疑不进。铣内外阻绝，遂降。帝悦，迁荆州大总管，诏
图破铣状以进。孝恭治荆，为置屯田，立铜冶，百姓利
之。迁襄州道行台左仆射。时岭表未平，乃分遣使者
绥辑安慰，其款附者四十有九州，朝廷号令畅南海
矣。未几，辅公祏反，寇寿阳，诏孝恭为行军元帅讨之，
引兵趋九江，李靖、李𪟝、黄君汉、张镇州、卢祖尚皆禀
节度。将发，大飨士，杯水变为血，坐皆失色，孝恭自如，
徐曰：“祸福无基，唯所召尔。顾我不负于物，无重诸君
忧。公祏，祸恶贯盈，今杖威灵以问罪，杯中血乃贼臣
授首之祥乎！”尽饮罢，众心为安。公祏将冯惠亮等拒
崄邀战，孝恭坚壁不出，遣奇兵绝饷道。贼饥，夜薄营，
孝恭卧不动。明日，使羸兵扣贼垒挑之，祖尚选精骑
阵以待。俄而兵却，贼追北且嚣，遇祖尚军，薄战，遂大
败。惠亮退保梁山，孝恭乘胜破其别镇，贼赴水死者
数千计。公祏穷弃丹阳，走骑穷追，生禽之。江南平，玺
书褒美，赐“甲第一区，女乐二部，奴婢七百口，宝玩不
赀。”进授东南道行台左仆射。行台废，更为扬州大都
督。孝恭再破巨贼，北自淮，东包江，度岭而南，尽统之。
欲以威重夸远俗，乃筑第石头城，陈庐徼自卫。或诬
其反，召还，颇为宪司镌诘，既无状，赦为宗正卿，赐实
封千二百户，历凉州都督、晋州刺史。贞观初，为礼部
尚书，改王河间。性奢豪，后房歌舞伎百馀，然宽恕退
让，无矜伐色，太宗用是亲重之，宗室莫比也。尝谓人
曰：“吾所居颇壮丽，非吾心也。当别营一区，令粗足充
事而已。吾殁后，子也才，易以守，不才不为它人所利。”
十四年，中饮暴薨，年五十。帝哭之恸，赠司空、扬州都
督及谥，陪葬献陵。始，隋亡，盗贼遍天下，皆太宗身自
讨定，谋臣骁帅，并隶麾下，无特将专勋者，惟孝恭独
有方面功以自见云。子崇义、晦。崇义嗣王，降封谯国
公。